
RAPORT DE SPECIALITATE
la proiectul de hotărâre privind stabilirea de taxe, pe anul 2027,

 pentru serviciile prestate la Starea Civilă
Având în vedere desfăşurarea în condiţii optime a activităţilor pe linie de stare civilă precum şi a activităţilor ce succed oficierea căsătoriilor din cadrul Compartimentului Starea Civilă, pentru asigurarea corespunzătoare a materialelor necesare propunem stabilirea unor taxe.

Reglementarea juridică a proiectului de hotărâre o constituie prevederile art. 484, art. 485, art. 486 alin. (4) și art. 487 din Legea nr. 227/2015 privind Codul Fiscal, cu modificările și completările ulterioare, ale art. 27 și art. 30 din Legea nr. 273/2006 privind finanţele publice locale, cu modificările şi completările ulterioare, ale art.24, alin. (2) din Legea 119/1996 republicată, cu modificările și completările ulterioare, ale art. 4 lit. b) și art. 7 din Legea nr.52/2003 privind transparenţa decizională în administraţia publică, republicată, cu modificările și completările ulterioare, precum și ale Hotărârii Consiliului Local nr. 319/2015 privind aprobarea Regulamentului de organizare și funcționare a Serviciul Public Comunitar Local de Evidență a Persoanelor al Municipiului Hunedoara.

Prin prezentul proiect de hotărâre se propune stabilirea unor taxe pentru anul 2027, pentru serviciile prestate la Starea Civilă după cum urmează:

- taxă de 195 lei pentru analiza în regim de urgenţă, 3 (trei) zile lucrătoare, a cererilor de transcriere în registrele de stare civilă româneşti a actelor de stare civilă procurate din străinătate şi transmiterea acestora pentru avizare la Direcţia Judeţeană pentru Evidenţa Persoanelor, taxa urmând să fie achitată la Serviciul Informatică, Tehnică de calcul , încasări din cadrul Primăriei Municipiului Hunedoara, la depunerea cererii de transcriere.

- taxă pentru dosar divorţ pe cale administrativă, conform art. 486 alin. (4) din Legea nr. 227/2015 privind Codul Fiscal, cu modificările şi completările ulterioare, în cuantum de 750 lei, taxa menţionată urmând să fie achitată la Serviciul Informatică, Tehnică de calcul, încasări din cadrul Primăriei Municipiului Hunedoara, o dată cu înregistrarea dosarului de divorț.

De asemenea, propunem stabilirea unei taxe de deplasare a ofiţerului de stare civilă pentru oficierea căsătoriei în incinta Castelul Corvinilor, în cuantum de 2335 lei, taxa urmând să fie achitată la Serviciul Informatică, Tehnică de calcul, încasări din cadrul Primăriei Municipiului Hunedoara, la depunerea cererii de căsătorie. 

De asemenea se propune scutirea de taxele menționate anterior dacă unul din membrii familiei fac parte din următoarele categorii de persoane: veteranii de război; văduvele de război; văduvele nerecăsătorite ale veteranilor de război; persoanele fizice prevăzute la art. 1 din Decretul-lege nr. 118/1990, republicat, cu modificările şi completările ulterioare.

Competenţa dezbaterii şi aprobării proiectului de hotărâre revine Consiliului Local al Municipiului Hunedoara în baza prevederilor art. 129, alin. (1), alin. (2), lit. b), alin. (4), lit. c), alin. (14) şi art.139, art. 196 alin. (1) lit. a), din Ordonanţa de Urgenţă nr. 57/2019 privind Codul administrativ, cu modificările și completările ulterioare.

Faţă de cele prezentate mai sus propunem aprobarea proiectului de hotărâte în forma iniţială ca fiind legal şi oportun.

